text: Politiet anholder fire personer for vold mod 43-årig mand
  02 maj 2017 kl. 14.00
  Politiet måtte rykke ud, da et familieopgør endte i slagsmål. Fire personer er anholdt for vold. 
  Syd- og Sønderjyllands Politi anholdt mandag aften fire personer. De anholdte er i alderen 24 til 54 år. De er alle blevet sigtet for såkaldt kvalificeret vold mod en 43-årig mand. Voldsepisoden opstod i forbindelse med et familieopgør i Tinglev.
  - Alle fire blev tirsdag fremstillet i et lukket grundlovsforhør ved Byretten i Sønderborg og varetægtsfængslet i tre uger, skriver Syd- og Sønderjyllands Politi i en pressemeddelelse. 
  Politiet kan på grund af efterforskningen ikke udtale sig yderligere om sagen på nuværende tidspunkt.
  